Zikaláz - Újabb fertőzöttet regisztráltak Szlovéniában | HAON
Zikaláz - Újabb fertőzöttet regisztráltak Szlovéniában
Zikaláz – Újabb fertőzöttet regisztráltak Szlovéniában
2016.07.5 12:27
Zágráb/Ljubljana – Nyilvántartásba vették a második, zikavírussal fertőzött beteget Szlovéniában – közölte a szlovén sajtó kedden.
A közegészségügyi intézet közleménye szerint a beteg külföldön fertőződött meg, és az eset nem jelent közegészségügyi veszélyt.
Eva Grilc közegészségügyi és járványügyi felügyelő a sajtónak nyilatkozva elmondta: minden szükséges intézkedést megtettek a közelgő riói olimpiára induló szlovén sportolók és újságírók egészségének védelme érdekében, és szerinte nem kell számolni zikavírus-fertőzés veszélyével.
A szúnyogok által terjesztett zikavírus különösen a terhes nőkre veszélyes. Közép- és Dél-Amerikában a legelterjedtebb, Európában csak az ezekből az országokból hazatérő turistáknál regisztrálták eddig a betegséget. Az elmúlt hónapokban a térségbeli országok közül megjelent a betegség Szlovákiában és Csehországban is. Az Európai Unió és az Európai Szabadkereskedelmi Társulás (EFTA) országaiban eddig összesen 700 fertőzöttet vettek nyilvántartásba.
Amerikai szakértők bizonyítottnak tartják, hogy a vírus mikrokefáliát, vagyis kóros kisfejűséget okoz a magzatoknál. Brazíliában tavaly október óta több mint négyezer ilyen csecsemő jött világra.
Címkék: szlovénia, Zika, zikaláz